เอ็นจีโอ – เอกชน หนุนกรอบอีไอเอ-เอชไอเอเข้าครม.พรุ่งนี้
โพสต์ทูเดย์ &#8211; เอ็นจีโอและเอกชนเห็นด้วยกับกรอบการทำอีไอเอ-เอชไอเอ ก่อนเสนอครม.พรุ่งนี้&nbsp; ชี้ห่วงมีผู้ลักไก่ทำไม่ครบขั้นตอน-ประชาชนในพื้นที่ไม่เข้าใจ
28 ธ.ค. 2552

โพสต์ทูเดย์ – เอ็นจีโอและเอกชนเห็นด้วยกับกรอบการทำอีไอเอ-เอชไอเอ ก่อนเสนอครม.พรุ่งนี้  ชี้ห่วงมีผู้ลักไก่ทำไม่ครบขั้นตอน-ประชาชนในพื้นที่ไม่เข้าใจ
ในวันที่ 29 ธ.ค.นี้จะมีการรายงานกรอบการทำรายงานผลกระทบด้านสิ่งแวดล้อม (อีไอเอ) ด้านสุขภาพ (เอชไอเอ) และกระบวนการรับฟังความคิดเห็น ที่คณะกรรมการสิ่งแวดล้อมแห่งชาติเห็นชอบต่อที่ประชุมคณะรัฐมนตรี (ครม.) โดยเป็นการรายงานเพื่อทราบ และให้เป็นมติของรัฐบาลร่วมกัน ซึ่งขั้นตอนหลังจากนี้กระทรวงทรัพยากรธรรมชาติและสิ่งแวดล้อมจะดำเนินการออกประกาศกระทรวงฯ และประกาศลงราชกิจจานุเบกษา เพื่อให้กรอบการทำงานนี้มีผลบังคับใช้ และให้ภาคเอกชนนำไปดำเนินการตาม                นายสุทธิ อัชฌาศัย ผู้ประสานงานเครือข่ายประชาชนภาคตะวันออก กล่าวว่า กรอบการทำอีไอเอและเอชไอเอที่จะนำเสนอต่อครม.นี้ ถือว่าเป็นกรอบที่มาจากกระบวนการทำที่รอบคอบ และมีขั้นตอนที่ชัดเจนแล้ว โดยการทำเอชไอเอนั้นสามารถกำหนดประเด็นการศึกษาได้ละเอียด ลงลึก ครอบคลุมในทุกแง่มุมด้านสุขภาพ ตลอดจนกระบวนการรับฟังความคิดเห็นของประชาชนก็กำหนดอย่างเป็นระบบ และและให้มีการบันทึกความเห็นแย้งประกอบการรายงานด้วย ซึ่งจากเดิมไม่เคยมีมาก่อน อย่างไรก็ตาม ปัญหาที่จะเกิดขึ้นตามมาคือขั้นตอนการปฏิบัติ ว่าแต่ละโครงการจะปฏิบัติตามครบถ้วนทุกขั้นตอนหรือไม่ และในเมือไทยยังไม่มีผู้เชี่ยวชาญด้านเอชไอเอที่จะมาทำได้อย่างครบถ้วนจริงๆ ตลอดจนการทำความเข้าใจต่อประชาชนในพื้นที่เรื่องเอชไอเอให้มีความเข้าใจร่วมกันยังไม่มีการดำเนินการในจุดนี้ ซึ่งเมื่อเกิดกระบวนการรับฟังความคิดเห็นประชาชนในพื้นที่จะไม่มีความเข้าใจ                “ขั้นตอนการตรวจสอบกระบวนการทำที่ถูกต้องนี้น่าจะเป็นหน้าที่ของสำนักงานนโยบายและแผนของกระทรวงทรัพยากรธรรมชาติ และองค์กรอิสระที่จะตั้งขึ้นมาใหม่ ซึ่งต้องตรวจสอบอย่างเคร่งครัด เพราะต้องมีการลักไก่ทำรายงานอย่างแน่นอน” นายสุทธิ กล่าว               นายพยุงศักดิ์ ชาติสุทธิผล รองประธานสภาอุตสาหกรรมแห่งประเทศไทย (ส.อ.ท.) กล่าวว่า กระบวนการอีไอเอและเอชไอเอนี้เอกชนยอมรับและพร้อมที่จะปฏิบัติตามอยู่แล้ว เพียงแต่เป็นห่วงว่าแต่ละขั้นตอนจะใช้เวลานานเกินไป ซึ่งจะกระทบต่อการดำเนินธุรกิจได้ ทั้งนี้ในวันที่ 29 ธ.ค.กระทรวงอุตสาหกรรม และกระทรวงทรัพยากรธรรมชาติฯ จะเข้าหารือกับภาคเอกชนเพื่อชี้แจงขั้นตอนการออกใบอนุญาต และกระบวนการทำอีไอเอและเอชไอเอต่อไป                นายประสาน  ตันประเสริฐ ประธานคณะกรรมการการนิคมอุตสาหกรรมแห่งประเทศไทย (กนอ.) เปิดเผยว่า กนอ.ได้เตรียมข้อมูลรองรับที่สมาคมต่อต้านสภาวะโลกร้อนจะฟ้องศาลปกครองอีก 181 โครงการ หลังช่วงปีใหม่  ซึ่งเท่าที่สำรวจข้อมูลเบื้องต้นมีโครงการที่อยู่ในนิคมอุตสาหกรรม 12 โครงการ เพราะส่วนใหญ่เป็นโครงการที่เกี่ยวกับเหมืองและโครงการสำรวจปิโตรเลียมถึง 107 โครงการ  โดยจะไม่รอให้มีการฟ้องร้องก่อนจึงเตรียมข้อมูล  และในการรวบรวมข้อมูลจะตรวจสอบสถานะโครงการแต่ละโครงการว่ามีความคืบหน้าไปอยู่ระดับใด  ซึ่งถ้ามีการเตรียมข้อมูลไว้ก็จะทำให้ผู้ประกอบการมีความพร้อมในการชี้แจงกับศาลปกครองมากขึ้น
นายสมเกียรติ  ภู่ธงชัยฤทธิ์ อธิบดีกรมอุตสาหกรรมพื้นฐานและการเหมืองแร่ (กพร.) กล่าวว่า กพร.ได้สำรวจโครงการที่จะถูกฟ้อง 181 โครงการ พบว่าเป็นโครงการลงทุนเหมืองแร่ 69 โครงการ เช่น เหมืองหิน เหมืองยิปซั่ม เหมืองเหล็ก  ทั้งนี้ กพร.กำลังสำรวจข้อมูลว่าแต่ละโครงการอยู่ขั้นไหนแล้ว  และถ้ามีการฟ้องร้องแล้วศาลปกครองสั่งระงับโครงการจะส่งผลกระทบต่อการลงทุนอย่างไร